Adel Sony Music bilan rekord summadagi shartnomani imzoladi

Xonanda Adel Sony Music bilan Buyuk Britaniya uchun rekord darajadagi summa — 90 million funtga (130 million dollar atrofida) teng shartnoma imzoladi. Kelishuv 28 yoshli qo‘shiqchining mol-dunyosini deyarli ikki barobarga oshirib, 175 million funtga (254 million dollar) yetkazadi, deya xabar beradi “RBK”. 

“Biz bugungi avlod musiqasining eng yorqin yulduzi bo‘lgan Adelni qo‘lga kiritdik. Sony Music uning qo‘shiqlarini butun dunyo bo‘ylab tarqatishda eksklyuziv huquqqa ega bo‘lmoqda”, — deya ta’kidlagan kompaniyadagi manba. 
Britaniyalik ijrochining oldingi rekord shartnomasi 2002-yilda EMI bilan 80 million funtlik (116 million dollar) shartnoma tuzgan Robbi Uilyamsga tegishli edi. Adelning Sony bilan shartnomasi ayol ijrochilar o‘rtasidagi rekordni ham yangiladi. Ungacha bu maqom 2001-yili Arista kompaniyasidan 70 million funt (101 million dollar) olgan Uitni Xyustonga nasib etgandi.